CELEX: 52008XG1213(05)
Language: sl
Date: 2008-11-21 00:00:00
Title: Sklepi Sveta in predstavnikov vlad držav članic, ki so se sestali v okviru Sveta, z dne 21. novembra 2008 – Pripraviti mlade na 21. stoletje: agenda za evropsko sodelovanje v šolstvu

13.12.2008   
            
            
               SL
            
            
               Uradni list Evropske unije
            
            
               C 319/20
            
         Sklepi Sveta in predstavnikov vlad držav članic, ki so se sestali v okviru Sveta, z dne 21. novembra 2008 – Pripraviti mlade na 21. stoletje: agenda za evropsko sodelovanje v šolstvu
   (2008/C 319/08)
   SVET EVROPSKE UNIJE IN PREDSTAVNIKI VLAD DRŽAV ČLANIC, KI SO SE SESTALI V OKVIRU SVETA –
   OB UPOŠTEVANJU NASLEDNJEGA:
   
               1.
            
            
               v sklepih Evropskega sveta v Lizboni z dne 23. in 24. marca 2000 (1) je poudarjeno, da je vlaganje v izobraževanje in usposabljanje ključnega pomena za evropsko gospodarstvo, ki temelji na znanju;
            
         
               2.
            
            
               Priporočilo Evropskega parlamenta in Sveta z dne 12. februarja 2001 o evropskem sodelovanju na področju ocenjevanja kakovosti šolskega izobraževanja (2) države članice poziva, da podprejo izboljšave na področju ocenjevanja kakovosti šolskega izobraževanja;
            
         
               3.
            
            
               v Sklepih Sveta in predstavnikov vlad držav članic, ki so se sestali v okviru Sveta, z dne 14. novembra 2006 o učinkovitosti in pravičnosti v izobraževanju in usposabljanju (3) so bile države članice pozvane, da zagotovijo učinkovito usmerjanje reform in naložb na področju izobraževanja in usposabljanja v izboljšanje kakovosti in pravičnosti, zlasti z osredotočanjem na predšolsko izobraževanje, programe zgodnjega ukrepanja ter pravične sisteme izobraževanja in usposabljanja;
            
         
               4.
            
            
               Sklep št. 1720/2006/ES Evropskega parlamenta in Sveta z dne 15. novembra 2006 (4) je uvedel akcijski program na področju vseživljenjskega učenja;
            
         
               5.
            
            
               v Priporočilu Evropskega parlamenta in Sveta z dne 18. decembra 2006 o ključnih kompetencah za vseživljenjsko učenje (5) so določeni najnižja stopnja znanja, spretnosti in odnosi, ki bi jih morali pred koncem osnovnega izobraževanja in usposabljanja usvojiti vsi učenci, da bi lahko sodelovali v družbi znanja, in ki – glede na to, da se medsebojno prepletajo – zahtevajo pristop do poučevanja, ki presega tradicionalne meje med učnimi predmeti;
            
         
               6.
            
            
               v Resoluciji Sveta z dne 15. novembra 2007 (6) je poudarjeno, da je treba ljudem dati nova znanja in spretnosti za nova delovna mesta in zvišati splošno raven spretnosti z zagotavljanjem začetnega in nadaljnjega izobraževanja ter usposabljanja za osvojitev najbolj kakovostnih spretnosti in veščin, da bi ohranili in okrepili njihove inovativne zmožnosti, kar je potrebno za večjo konkurenčnost, rast in zaposlovanje;
            
         
               7.
            
            
               v Sklepih Sveta in predstavnikov vlad držav članic, ki so se sestali v okviru Sveta, z dne 15. novembra 2007 o izboljšanju kakovosti izobraževanja učiteljev (7), je poudarjeno, da je treba poskrbeti za usklajen in dosleden sistem začetnega usposabljanja, podpore pri uvajanju v poklic in nadaljnjega strokovnega razvoja učiteljev, za katerega bodo na voljo ustrezni viri in zagotovljena kakovost;
            
         
               8.
            
            
               v Sklepih Evropskega sveta iz marca 2008 (8) je poudarjeno, da je za zagotovitev prihodnje rasti ključnega pomena razvoj inovacijskega in ustvarjalnega potenciala evropskih državljanov v celoti, tj. potenciala, ki temelji na evropski kulturi in znanstveni odličnosti, države članice pa so pozvane, naj občutno zmanjšajo število mladih, ki ne znajo dobro brati, in mladih, ki predčasno opustijo šolanje, ter izboljšati učne rezultate priseljencev oziroma učencev iz zapostavljenih okolij;
            
         
               9.
            
            
               v Sklepih Sveta z dne 22. maja 2008 o spodbujanju ustvarjalnosti in inovativnosti s pomočjo izobraževanja in usposabljanja (9) je poudarjeno, da so vse bolj potrebni ukrepi na nacionalni ravni, pa tudi sodelovanje na ravni EU, da bi dosegli spremembe, ki so potrebne, da bi lahko šole učence ustrezno pripravile na reševanje pomembnih izzivov in težav v hitro spreminjajočem se svetu;
            
         POZDRAVLJAJO sporočilo Komisije Svetu in Evropskemu parlamentu z dne 3. julija 2008 z naslovom Krepitev kompetenc za 21. stoletje: agenda za evropsko sodelovanje v šolstvu, ki podaja program sodelovanja med državami članicami, s katerim bi se pospešil in okrepil razvoj šolskih sistemov;
   PONOVNO OPOZARJAJO, DA:
   
               1.
            
            
               je brezplačno obvezno šolanje temeljna pravica vseh državljanov, ki ga morajo izvajati javni organi, za organizacijo pa morajo poskrbeti države članice;
            
         
               2.
            
            
               šolsko izobraževanje, vključno z vsemi oblikami šolskega izobraževanja do konca srednješolskega izobraževanja, postavlja temelje za vseživljenjsko učenje, saj učencem omogoča pridobitev ključnih kompetenc, ki jih bodo potrebovali in jim bodo vseživljenjsko vodilo pri osebnem razvoju in poklicnem življenju;
            
         
               3.
            
            
               ima šolsko izobraževanje bistveno vlogo ne le pri socializaciji posameznikov in prenosu vrednot, spretnosti, znanj in odnosov, potrebnih za demokracijo, državljanstvo, medkulturni dialog in osebni razvoj, temveč tudi pri pridobivanju ključnih kompetenc, potrebnih za uspešno vključevanje v gospodarsko življenje;
            
         
               4.
            
            
               mora šola učencem nuditi izobrazbo, ki jim omogoča vključevanje v vse bolj globalizirano, konkurenčno, različno in zapleteno okolje, v katerem so ustvarjalnost, inovativna sposobnost, občutek za pobudo, podjetništvo in zavezanost nadaljnjemu učenju enako pomembni kot specifično znanje na določenem področju;
            
         
               5.
            
            
               ima pri tem pomembno vlogo evropsko sodelovanje, kljub dejstvu, da so za organizacijo in vsebino sistema izobraževanja in usposabljanja odgovorne posamezne države članice, šole pa včasih uživajo precejšnjo avtonomijo. Državam članicam lahko pomaga pri obravnavi skupnih izzivov, zlasti z odprto metodo usklajevanja;
            
         
               6.
            
            
               je sodelovanje v skupnem interesu držav članic, na podlagi katerega bi lahko koristno uporabile različne inovativne in visokokakovostne prakse šolskih sistemov Evropske unije.
            
         POUDARJAJO, DA:
   
               1.
            
            
               morata izobraževanje in usposabljanje ostati ključna prednostna naloga naslednjega cikla lizbonskega procesa, saj pomembno prispevata k rasti v prihodnje, dolgoročni konkurenčnosti, socialni koheziji Unije in spodbujanju aktivnega državljanstva;
            
         
               2.
            
            
               se mora nadaljevati razvoj šolskih sistemov, da bi se vzdrževala socialna kohezija in da bi lahko zaradi boljšega dostopa do šolanja in večjih možnosti vsi mladi v celoti razvijali svoj potencial in aktivno sodelovali v nastajajoči družbi znanja;
            
         
               3.
            
            
               morajo šole pri učencih spodbujati ustvarjalnost, inovativnost in podjetnost, tako da jim omogočijo stimulativno delovno okolje. V ta namen morajo biti že same šole ne le ustvarjalne in dinamične ustanove, ki so pripravljene na sodelovanje in sklepanje partnerstev s širšo okolico, temveč tudi ustanove, ki razvijajo kulturo notranjega in zunanjega ocenjevanja, pri katerem sodelujejo tudi družine, da bi se tako opredelila morebitna področja, ki bi se jih dalo spremeniti in izboljšati;
            
         
               4.
            
            
               je bil na splošno ugotovljen nezadosten napredek pri uresničevanju treh evropskih meril uspešnosti, ki jih je za leto 2010 sprejel Svet in se nanašajo neposredno na šolsko izobraževanje – to so število učencev, ki predčasno opustijo šolanje, bralna pismenost in uspešno dokončanje višje srednješolske izobrazbe;
            
         
               5.
            
            
               so za usklajeni pristop k razvoju kompetenc, ki temelji na evropskem okviru ključnih kompetenc za vseživljenjsko učenje (10), potrebna večja prizadevanja za izboljšanje bralne pismenosti in drugih osnovnih znanj ter bolj individualen pristop k učenju, ki bi obravnaval potrebe vsakega posameznega učenca in vključeval ustrezne načine ocenjevanja ter vodil do boljše motiviranosti za učenje;
            
         
               6.
            
            
               je za zagotovitev visoke kakovosti sistemov izobraževanja in usposabljanja, ki bi bili pravični in obenem učinkoviti (11), potrebno kakovostnejše in dostopnejše predšolsko izobraževanje ter širokopotezne šole, ki bi vsem učencem – ne glede na njihovo družbeno ozadje – nudile enake možnosti, otrokom s posebnimi potrebami pa zagotovile ravnovesje med podajanjem splošnih in specializiranih znanj;
            
         
               7.
            
            
               je treba poleg tega okrepiti prizadevanja za izvajanje sklepov Sveta iz novembra 2007 (12), v katerih so bile države članice pozvane, naj učiteljem zagotovijo začetno usposabljanje visoke kakovosti, usklajeno in dosledno podporo pri uvajanju v poklic in nadaljnjem strokovnem razvoju, za kar naj bodo na voljo zadostni finančni viri in zagotovljena kakovost; pozvane so bile tudi, naj k učiteljskemu poklicu pritegnejo najsposobnejše in si jih prizadevajo obdržati, obravnavajo primere slabega učenja, spodbujajo vse učence, da svoje sposobnosti izkoristijo v celoti, in ustvarijo šolska okolja, v katerih bi učitelji med seboj izmenjavali izkušnje in stremeli k napredku učencev;
            
         SO DOSEGLI SOGLASJE O NASLEDNJIH PREDNOSTNIH NALOGAH NA PODROČJU EVROPSKEGA SODELOVANJA V ŠOLSTVU:
   
               1.
            
            
               zagotovitev in izboljšanje pridobivanja ključnih kompetenc, zlasti pismenosti in znanja računanja;
            
         
               2.
            
            
               krepitev primarne vloge, ki jo ima šola pri spodbujanju vključujoče družbe in krepitvi socialne kohezije, ob zagotavljanju visokokakovostnega izobraževanja za vse učence v skladu z načelom pravičnosti;
            
         
               3.
            
            
               spodbujanje učiteljskega poklica in izboljšanje začetnega in nadaljnjega poklicnega usposabljanja učiteljev in vodstvenih delavcev;
            
         POZIVAJO DRŽAVE ČLANICE, NAJ OB PODPORI KOMISIJE:
   
               1.
            
            
               v okviru odprte metode usklajevanja sodelujejo za okrepitev evropskega sodelovanja, da bi tako spodbujale prednostne naloge politike, začrtane v teh sklepih;
            
         
               2.
            
            
               usmerijo sodelovanje pri izvajanju priporočila o ključnih kompetencah za vseživljenjsko učenje, da bi se:
               
                           —
                        
                        
                           izboljšale ravni pismenosti in znanja računanja ter spodbudilo učenje vsaj dveh tujih jezikov poleg materinega jezika,
                        
                     
                           —
                        
                        
                           povečalo zanimanje za matematiko, znanost in tehnologijo, da bi se pri učencih že v rani mladosti razvil znanstveni način razmišljanja,
                        
                     
                           —
                        
                        
                           izboljšale kompetence tako s področja posameznih učnih predmetov kot tudi interdisciplinarne kompetence, zlasti znanja o tem, kako se je treba učiti, in o socialnih in državljanskih kompetencah,
                        
                     
                           —
                        
                        
                           izboljšale tehnike ocenjevanja pri individualnem poučevanju;
                        
                     
         
               3.
            
            
               usmerjajo sodelovanje pri izvajanju sklepov Sveta o učinkovitosti in pravičnosti v izobraževanju in usposabljanju, da bi se:
               
                           —
                        
                        
                           zagotovilo dostopno, visokokakovostno predšolsko izobraževanje,
                        
                     
                           —
                        
                        
                           zmanjšalo število učencev, ki predčasno opustijo šolanje,
                        
                     
                           —
                        
                        
                           zajezile neenakosti in okrepila socialna vključenost, z zmanjšanjem slabega učnega uspeha učencev in izboljšanjem učinkovitosti šol,
                        
                     
                           —
                        
                        
                           zagotovil uspešen prehod med različnimi vrstami šol in različnimi ravnmi ter v druge oblike vseživljenjskega izobraževanja in usposabljanja, zlasti z izboljšanjem kakovosti in dostopa do informativnih, usmerjevalnih in svetovalnih služb,
                        
                     
                           —
                        
                        
                           zagotovil dostop do visokokakovostnega izobraževanja in storitev, zlasti za otroke in mlade, ki zaradi osebnih, družbenih, kulturnih in/ali ekonomskih okoliščin, potrebujejo posebno pomoč za izpolnitev svojega izobrazbenega potenciala,
                        
                     
                           —
                        
                        
                           zgodaj ugotovile težave pri učenju in poiskale rešitve na podlagi bolj individualnih pedagoških pristopov, prilagojenih potrebam in sposobnostim vsakega učenca,
                        
                     
                           —
                        
                        
                           vsem učencem s posebnimi potrebami zagotovila pravočasna in ustrezna pomoč pri učenju, tako v navadnih kot posebnih šolah,
                        
                     
                           —
                        
                        
                           izboljšalo upravljanje šol in njihova odprtost navzven;
                        
                     
         
               4.
            
            
               usmerjajo sodelovanje pri izvajanju sklepov Sveta o izboljšanju kakovosti usposabljanja učiteljev, da bi se:
               
                           —
                        
                        
                           izboljšala privlačnost učiteljskega poklica,
                        
                     
                           —
                        
                        
                           vsem učiteljem začetnikom omogočila uporaba strukturiranih programov podpore pri uvajanju v poklic,
                        
                     
                           —
                        
                        
                           izboljšali ponudba in kakovost programov nadaljnjega strokovnega razvoja učiteljev in povečala raven sodelovanja pri teh programih,
                        
                     
                           —
                        
                        
                           pregledale politike, namenjene zaposlovanju, namestitvi na delovno mesto, ohranjanju na delovnem mestu in mobilnosti učiteljev, da bi v kar največji meri prispevali h kakovosti šolskega izobraževanja,
                        
                     
                           —
                        
                        
                           povečala možnost, da učitelji del svojega službovanja preživijo v drugi državi članici, kjer bi nadaljevali z izobraževanjem in usposabljanjem, pridobili nove delovne izkušnje in poglabljali znanje tujih jezikov,
                        
                     
                           —
                        
                        
                           izboljšalo zaposlovanje in usposabljanje ravnateljev, s čimer bi se nadgradile njihove vodstvene in pedagoške sposobnosti;
                        
                     
         
               5.
            
            
               za doseganje navedenih ciljev uporabijo vsa ustrezna sredstva, vključno s sredstvi iz odprte metode usklajevanja, programom za vseživljenjsko učenje, sedmim okvirnim programom za raziskave in tehnološki razvoj ter – v skladu z nacionalnimi prednostnimi nalogami – sredstva iz Evropskega socialnega sklada;
            
         
               6.
            
            
               naj ohranjajo redni dialog med oblikovalci politik iz držav članici o vprašanjih, povezanih s šolstvom, vključno s spodbujanjem ustvarjalne in inovativne zmogljivosti v okviru in s pomočjo šolskega izobraževanja;
            
         POZIVAJO KOMISIJO, NAJ:
   predlaga ustrezne oblike sodelovanja in izmenjave dobrih praks na področjih, predstavljenih v teh sklepih, in sicer v sklopu priprav novega strateškega okvira za evropsko sodelovanje na področju izobraževanja in usposabljanja po letu 2010.
   
      (1)  Dok. SN 100/1/00 REV 1, odstavek 25.
   
      (2)  UL L 60, 1.3.2001.
   
      (3)  UL C 298, 8.12.2006.
   
      (4)  UL L 327, 24.11.2006.
   
      (5)  UL L 394, 30.12.2006.
   
      (6)  UL C 290, 4.12.2007.
   
      (7)  UL C 300, 12.12.2007.
   
      (8)  Dok. 7652/08, odstavek 15, str. 10.
   
      (9)  UL C 141, 7.6.2008, str. 17.
   
      (10)  UL L 394, 30.12.2006.
   
      (11)  Sklepi Evropskega sveta iz marca 2006 (dok. 7775/06, odstavek 23, str. 6).
   
      (12)  UL C 300, 12.12.2007.